贈墨客呂雲叔
作者：姚勉
朝代：宋

paragraphs: 昔我奏賦趨南宮，路逢墨客回仙翁。
筆端攪動雲霧起，裹送龍入天門中。
薰風入對經前路，更覓僊翁一丸去。
硯光旗影照丹墀，一笑天顔承雨露。
謝恩獨拜雖偶然，回翁墨好蛻使僊。
時人從此填戶買，錙銖可博黄金千。
一名一第秋蟬翼，視草判花兒戲劇。
殿頭漬筆和金盂，方得回翁龍劑力。